Author: agenda0
Company: agenda

PREDKLADACIA SPRÁVA

Belgická spoločnosť PUNCH International NV so sídlom v Sint Martens Latem, Deurle je významným európskym výrobcom v oblasti spotrebnej elektroniky, displejov a profesionálnej elektroniky. Punch International NV pôsobí na Slovensku od roku 1994, kedy založila dcérsku spoločnosť v Trnave, ktorá je zameraná na výrobu kovových a plastových komponentov pre elektroniku. V roku 1998 kúpila spoločnosť Punch International NV spoločnosť United Electronics, s.r.o., ktorá sa premenovala ma Punch Assemblies Námestovo, s.r.o. a zaoberá sa montážou komponentov predovšetkým pre elektroniku.

Punch International NV sa rozhodol investovať do výstavby priemyselnej zóny v Námestove najmä pre potrebu výroby vychyľovacích cievok a svetelných diel pre spoločnosť Philips ako hlavného zákazníka. Výhodná lokalizácia zóny vytvára predpoklady pre dodávky aj iným zákazníkom, pôsobiacim na európskom trhu.

Dôvodom predloženia návrhu Memoranda o porozumení medzi vládou SR a spoločnosťou PUNCH Námestovo o priamej investícii tejto spoločnosti na Slovensku sú nasledovné dôležité skutočnosti:

1)	Spoločnosť Punch International NV realizuje výstavbu priemyselného areálu v okrese Námestovo. Nakoľko investícia spoločnosti Punch International NV v oravskom regióne by znamenala významný ekonomický prínos pre Slovenskú republiku, je potrebné formálne uzavrieť proces negociácie konečných podmienok pre prijatie tejto významnej investície v SR. Potreba zapojiť do tohto procesu vládu vyplýva zo súčasnej praxe uzatvárania Memoránd o porozumení v prípade investorov, ktorí realizujú významnú investíciu v krajine ako dokumentu, ktorým si partneri zaručujú porozumenie v dôležitých otázkach predinvestičnej a realizačnej časti investície.
2)	Spoločnosť Punch International NV sa rozhodla celkovo investovať cca 2,4 mld. Sk, pričom výstavba výrobných priestorov a administratívnej budovy si vyžiada celkovú investíciu vo výške 800 mil. Sk a vybavenie výrobných prístrojov strojmi a zariadeniami si vyžiada investíciu v celkovej hodnote 1,3 mld. Sk. Zvyšná časť bude investovaná do pozemkov, vývoja, operačného kapitálu, predvýrobných nákladov a ostatných hmotných nákladov.

3)	Z pohľadu vytvárania nových pracovných miest, spoločnosť Punch International NV uvažuje o zamestnaní celkovo 2500 osôb do konca roku 2005. V prvej etape by malo byť vytvorených 500 pracovných miest, v druhej a tretej po 1000 pracovných miest. Spoločnosť Punch International NV predpokladá, že z celkového počtu zamestnancov, bude približne 50 s vysokoškolským vzdelaním, 200 osôb so stredoškolským vzdelaním a 2 250 robotníkov Výstavba výrobného areálu, ako aj jej sprevádzkovanie vyvolá  navyše niekoľko desiatok pracovných príležitostí v okrese Námestovo v oblasti stavebníctva a služieb. Postupným zaškoľovaním a vzdelávaním pracovníkov sa zvýši vzdelanostná úroveň obyvateľstva. Významným faktorom tejto investície je, že spoločnosť Punch International NV prejavila zámer investovať v regióne s vysokou mierou nezamestnanosti, ktorá predstavuje úroveň 24,07%. Okresný úrad práce eviduje k  28.februáru 2001 celkom 5867 evidovaných nezamestnaných. V prípade vytvorenia nových pracovných miest by miera nezamestnanosti klesla nasledovne:
•	500 pracovných miest    - 22,02%,
•	1000 pracovných miest  - 19,96%,
•	2500 pracovných miest  - 13,81%,
za predpokladu, že novovytvorené pracovné miesta budú obsadené občanmi z evidencie okresného úradu práce.  Priemerné ročné náklady na 1 nezamestnaného v okrese Námestovo z výdavkov na pasívnu politiku trhu práce za rok 2000 činili        2 524 Sk na poskytnutie podpory v nezamestnanosti a 1 173 Sk na odvody do jednotlivých fondov. Priemerný ročný náklad na 1 evidovaného nezamestnaného v okrese Námestovo je 44 364,- Sk. Spoločnosť Punch International uvažuje s priemerným mesačným platom 9 000,- Sk, z čoho vyplýva, že pri vytvorení 500 nových pracovných príležitostí v prvej etape, vynaloží spoločnosť Punch Námestovo na mzdy pre nových pracovníkov 81,4 mil. Sk (odvody štátu cca 31 mil. Sk). Zo zjednodušenej kalkulácie vyplýva ročný prínos pre verejné financie vo výške cca 53 mil. Sk (odvody štátu vo výške 31 mil. Sk + úspora Okresného úradu práce vo výške cca 22 mil. Sk) pri vytvorení 500 nových pracovných príležitostí spoločnosťou Punch Námestovo.

4)	V regióne Námestova v súlade s územným plánom mesta boli vyčlenené priemyselné zóny vhodné na lokalizáciu výrobných areálov a prevádzok závodov. V takejto zóne začala výstavbu svojich priemyselných hál a výrobných priestorov  aj spoločnosť PUNCH Námestovo. Výstavba výrobného areálu spoločnosti PUNCH Námestovo je pilotným projektom výstavby priemyselnej zóny, pričom tento areál by mal byť súčasťou zamýšľaného priemyselného parku Námestovo o rozlohe cca. 60 ha. Celá priemyselná zóna je však nedostatočne infraštruktúrne vybavená bez napojenia na elektrorozvodné zariadenie, kanalizáciu, vodovodné potrubie a bez napojenia na prípojku zemného plynu. Poskytnutie príspevku z prostriedkov určených na priemyselné parky v kapitole Všeobecná pokladničná správa v štátnom rozpočte na rok 2001 na jednej strane výrazne napomôže výstavbe výrobného areálu a urýchli proces zahájenia prevádzky elektrotechnického závodu spoločnosti PUNCH Námestovo a na strane druhej bude znamenať  nedoceniteľný impulz pre rozvoj regiónu Oravy a okresu Námestovo.

5)	Spoločnosť PUNCH Námestovo investuje z vlastných zdrojov do vybudovania infraštruktúry celkom 18,5 mil. Sk. Štátne podniky Stredoslovenské energetické závody, š.p. Žilina, Slovenský plynárenský priemysel, š.p. odštepný závod Žilina a Severoslovenské vodárne a kanalizácie, š.p. Žilina budú spolufinancovať výstavbu infraštruktúry, nakoľko  predpokladané odbery výrobného areálu PUNCH Námestovo sa javia ako ekonomicky zaujímavé a z tohto pohľadu ide zo strany štátnych podnikov o ekonomicky návratnú a rentabilnú investíciu. Prostriedky zo Všeobecnej pokladničnej správy v štátnom rozpočte na rok 2001 vo výške 39,5 mil. Sk podporia vo významnej miere výstavbu výrobného areálu spoločnosti PUNCH Námestovo a napomôžu rozvoju podnikateľského prostredia v ekonomicky slabo rozvinutom  regióne Oravy.

6) Spoločnosť Punch International plánuje exportovať 100% produkcie, čo pozitívne ovplyvní platobnú bilanciu SR.

7)	Poskytnutie investičných stimulov, vyplývajúcich z tohto Memoranda je v súlade s platnými právnymi normami v Slovenskej republike. 

8)	Vybudovanie výrobných kapacít spoločnosti Punch International NV, dáva SR reálnu šancu na vytvorenie výrobnej základne pre elektrotechnický priemysel, ktorý sa v dohľadnej dobe môže stať ďalším dynamizujúcim prvkom slovenského hospodárstva a takisto napomôže diverzifikácii exportu a zníženiu závislosti slovenského exportu na produkcii automobilového priemyslu. Po realizácii investície nadnárodného koncernu Matsushita na Slovensku sa zaraďuje investícia spoločnosti PUNCH International NV medzi ďalšie významné investície na Slovensku v oblasti elektrotechnického priemyslu.

Vzhľadom na časovú tieseň spoločnosti Punch Námestovo, ktorá pripravuje zavedenie výroby už od 1. 6. 2001 je žiadúce,  aby vláda SR a dotknuté orgány štátnej správy vynaložili maximálne úsilie na urýchlenú implementáciu záverov tohto Memoranda. Podpis memoranda sa uskutoční do konca mája 2001. K návrhu memoranda prebehlo pripomienkové konanie, ktoré je vyhodnotené v samostatnej prílohe.